b'\n_START_ARTICLE_\nPlanetariul \xc8\x99i Observatorul Astronomic Baia Mare\n_START_SECTION_\nPrezentare\n_START_PARAGRAPH_\nPlanetariul \xc8\x99i Observatorul Astronomic din Baia Mare este organizat pe o suprafa\xc8\x9b\xc4\x83 de 350\xc2\xa0m\xc2\xb2, av\xc3\xa2nd ca spa\xc8\x9bii utile domul planetariului cu proiectorul (cupola cu diametrul de 8\xc2\xa0m \xc8\x99i o capacitate de 50 de locuri) \xc3\xaen care sunt realizate demonstra\xc8\x9bii cu ajutorul proiectorului stelar ZKP-1, observatorul astronomic cu un hol circular \xc3\xaen jurul s\xc4\x83lii observatorului, \xc3\xaen care sunt organizate expozi\xc8\x9bii \xc8\x99i activit\xc4\x83\xc8\x9bi cultural \xe2\x80\x94 educa\xc8\x9bionale, Holul Observator \xc8\x99i Holul Planetariu \xc3\xaen care este organizat\xc4\x83 expozi\xc8\x9bia permanent\xc4\x83 \xe2\x80\x9cUniversul \xc3\xaen Mileniul III\xe2\x80\x9d \xc8\x99i sala multifunc\xc8\x9bional\xc4\x83 \xe2\x80\x9eG\xc4\x83vril\xc4\x83 Tomoiag\xc4\x83\xe2\x80\x9d \xe2\x80\x94 sal\xc4\x83 de conferin\xc8\x9be, spectacole (capacitate 100 locuri) \xc3\xaen care sunt organizate de asemenea activit\xc4\x83\xc8\x9bi educa\xc8\x9bionale (sal\xc4\x83 proiec\xc8\x9bii video \xc8\x99i atelier multimedia) \xc8\x99i care g\xc4\x83zduie\xc8\x99te din 18 mai 2010 expozi\xc8\x9bia permanent\xc4\x83 \xe2\x80\x9eSistemul Solar\xe2\x80\x9d. Astromagazinul este organizat \xc3\xaen holul de la intrare, \xc3\xaencep\xc3\xa2nd cu sf\xc3\xa2r\xc8\x99itul anului 2009 \xc8\x99i comercializeaz\xc4\x83 \xc3\xaen regim de consigna\xc8\x9bie telescoape, binocluri, h\xc4\x83r\xc8\x9bi stelare, car\xc8\x9bi po\xc8\x99tale \xc8\x99i semne de carte 3D, postere, afi\xc8\x99e, alte publica\xc8\x9bii. \xc3\x8en curtea planetariului se organizeaz\xc4\x83 cu frecven\xc8\x9b\xc4\x83 aproximativ lunar\xc4\x83, sau pentru eviden\xc8\x9bierea unor fenomene astronomice, observa\xc8\x9bii astronomice. Planetariul Baia Mare are \xc3\xaen patrimoniu \xc8\x99i o valoroas\xc4\x83 colec\xc8\x9bie de timbre cu tematic\xc4\x83 astronomic\xc4\x83, respectiv \xe2\x80\x9eOmul \xc3\xaen spa\xc8\x9biul extraterestru\xe2\x80\x9d, album filatelic ce cuprinde aproape 700 de timbre \xc8\x99i a fost realizat de un reputat filatelist b\xc4\x83im\xc4\x83rean \xc8\x99i pasionat de astronomie, prof. Aurel Fe\xc8\x99til\xc4\x83. Planetariul nostru face o figur\xc4\x83 frumoas\xc4\x83 \xc8\x99i \xc3\xaen universul virtual.\n_START_SECTION_\nIstorie\n_START_PARAGRAPH_\nComplexul de Astronomie Popular\xc4\x83 Baia Mare a fost proiectat a se derula \xc3\xaentr-un program de execu\xc8\x9bie \xc3\xaen perioada 1967 \xe2\x80\x93 1970, dar fie din cauza resurselor financiare, fie din alte cauze, precum prioritatea altor \xc8\x99antiere \xc8\x99i lucr\xc4\x83ri, recep\xc8\x9bia pentru planetariu s-a realizat numai \xc3\xaen vara 1969, iar cea pentru etapa a II-a, s\xc4\x83 o numim Observator astronomic, \xc3\xaen 1973. Este cunoscut faptul c\xc4\x83 valoarea utilajului importat \xc3\xaen 1967 pentru Planetariul Baia Mare, din R.D. German\xc4\x83, proiectorul optico-mecanic de la Zeiss, Jena, a costat 211.000 lei, iar valoarea estimat\xc4\x83 ini\xc8\x9bial pentru etapa a II-a Complexului astronomic, a fost de 770.000 lei, dintre care 442.000 lei construc\xc8\x9biile, iar 328.000 lei utilajele._NEWLINE_Complexul de astronomie popular\xc4\x83 urma s\xc4\x83 fie compus din: 1. Microplanetariul propriuzis, 2. Cupola rotativ\xc4\x83 cu diametrul de 5 m \xc8\x99i \xc3\xaenveli\xc8\x99 de cupru care s\xc4\x83 ad\xc4\x83posteasc\xc4\x83 aparatura format\xc4\x83 din telescop Cassegrain \xc8\x99i dispozitiv pentru fotografierea Lunii \xc8\x99i a planetelor, 3. Sta\xc8\x9bia solar\xc4\x83 \xc3\xaen interiorul c\xc4\x83reia s-ar afla celeostatul polar de 120 mm, 4. Platforma \xc3\xaen aer liber cuprinz\xc3\xa2nd lunet\xc4\x83 ecuatorial\xc4\x83 de 80/1200 \xc8\x99i \xc3\xaenc\xc4\x83 o lunet\xc4\x83 de 63/840. Construc\xc8\x9bia microplanetariului a \xc3\xaenceput \xc3\xaen octombrie 1967._NEWLINE_Prin Hot\xc4\x83r\xc3\xa2rea 27/1970 a Consiliului Popular Jude\xc8\x9bean: Planetariul din Municipiul Baia Mare trece, de la 1 ianuarie 1971, \xc3\xaen subordinea Comitetului executiv al Consiliului Popular al Municipiului Baia Mare care va conduce, \xc3\xaendruma \xc8\x99i controla activitatea acestei institu\xc8\x9bii._NEWLINE_Iat\xc4\x83 o prezentare istoric\xc4\x83 succint\xc4\x83 realizat\xc4\x83 de c\xc4\x83tre muzeograful principal (la aceast\xc4\x83 dat\xc4\x83) Gavril\xc4\x83 Tomoiag\xc4\x83, \xc3\xaen 1992, \xc3\xaentr-o adres\xc4\x83 c\xc4\x83tre Muzeul Satului Bucure\xc8\x99ti: \xe2\x80\x9dDenumirea institu\xc8\x9biei noastre este: Complexul Astronomic Popular. Ea este destinat\xc4\x83 \xc3\xaen special r\xc4\x83sp\xc3\xa2ndirii cuno\xc8\x99tin\xc8\x9belor de astronomie \xc8\x99i de astronautic\xc4\x83 \xc3\xaen r\xc3\xa2ndul tututor categoriilor de oameni din municipiu, jude\xc8\x9b, jude\xc8\x9bele limitrofe \xc8\x99i a vizitatorilor ocazionali \xc8\x99i excursioni\xc8\x99ti din \xc8\x9bar\xc4\x83 \xc8\x99i str\xc4\x83in\xc4\x83tate, precum \xc8\x99i a unor cercet\xc4\x83ri \xc8\x99tiin\xc8\x9bifice legate de urm\xc4\x83rirea sateli\xc8\x9bilor artificiali ai P\xc4\x83m\xc3\xa2ntului \xc8\x99i a stelelor variabile. (\xe2\x80\xa6) Complexul astronomic din Baia Mare a fost dat \xc3\xaen folosin\xc8\x9b\xc4\x83 \xc3\xaen vara anului 1969 \xc8\x99i a apar\xc8\x9binut p\xc3\xa2n\xc4\x83 \xc3\xaen luna ianuarie 1991 de prim\xc4\x83ria municipiului, fiind subordonat\xc4\x83 pe linie de activitate Inspectoratului pentru cultur\xc4\x83 \xc8\x99i art\xc4\x83 al jude\xc8\x9bului Maramure\xc8\x99. \xc3\x8encep\xc3\xa2nd cu luna ianuarie 1991, printr-o decizie a inspectoratului pentru cultur\xc4\x83 \xc8\x99i cu acordul prim\xc4\x83riei municipiului, complexul astronomic a fost trecut \xc3\xaen cadrul Muzeului Jude\xc8\x9bean Maramure\xc8\x99, trecere nepotrivit\xc4\x83 \xc8\x9bin\xc3\xa2nd cont de specificul de activitate al complexului \xc8\x99i respectiv al Muzeului Jude\xc8\x9bean. \xc3\x8en cadrul Complexului astronomic exist\xc4\x83 trei sectoare de activitate distincte: Planetariul, Observatorul Astronomic \xc8\x99i Camera Solar\xc4\x83. Holurile Complexului Astronomic, cu o suprafa\xc8\x9b\xc4\x83 de 120 metri p\xc4\x83tra\xc8\x9bi g\xc4\x83zduiesc o expozi\xc8\x9bie permanent\xc4\x83 legat\xc4\x83 de mi\xc8\x99c\xc4\x83rile aparente pe bolta cereasc\xc4\x83, structura P\xc4\x83m\xc3\xa2ntului, structura Sistemului solar, structura Universului \xc8\x99i aspecte din activitatea \xc3\xaen teren. \xc3\x8en Camera solar\xc4\x83, cu o suprafa\xc8\x9b\xc4\x83 de peste 100 de metri p\xc4\x83tra\xc8\x9bi, este \xc3\xaen curs de elaborare o expozi\xc8\x9bie de astronomie \xc8\x99i Istoria astronomiei, precum \xc8\x99i contribu\xc8\x9bii rom\xc3\xa2ne\xc8\x99ti la cercetarea spa\xc8\x9biului cosmic. \xc3\x8en holul Observatorului \xc8\x99i rotonda telescopului elabor\xc4\x83m o expozi\xc8\x9bie legat\xc4\x83 de mijloacele de cercetare a spa\xc8\x9biului cosmic \xc8\x99i de zboruri spa\xc8\x9biale, sonde \xc8\x99i nave cosmice, pe o suprafa\xc8\x9b\xc4\x83 de 75 metri p\xc4\x83tra\xc8\x9bi\xe2\x80\x9d.\n_START_SECTION_\nOrganizare\n_START_PARAGRAPH_\n\xc3\x8en anul 2006, Planetariul Baia Mare, prin desprinderea de Muzeul Jude\xc8\x9bean Maramure\xc8\x99, a fost \xc3\xaencadrat ca departament de specialitate al Muzeului de Mineralogie Baia Mare \xe2\x80\x94 al unui muzeu de istorie natural\xc4\x83. Au fost ini\xc8\x9biate ample lucr\xc4\x83ri de renovare a cl\xc4\x83dirii planetariului \xc8\x99i de dotare cu diverse facilit\xc4\x83\xc8\x9bi \xe2\x80\x94 astfel, a fost renovat\xc4\x83 fosta camer\xc4\x83 solar\xc4\x83, transformat\xc4\x83 \xc3\xaen sal\xc4\x83 multifunc\xc8\x9bional\xc4\x83 (expozi\xc8\x9bii, sal\xc4\x83 de conferin\xc8\x9be, sal\xc4\x83 de vizion\xc4\x83ri, sal\xc4\x83 protocol), iar planetariul a fost dotat cu un modern sistem de video proiec\xc8\x9bie. La finalul Anului Interna\xc8\x9bional al Astronomiei, 2009, a fost dechis \xc3\xaen cadrul planetariului \xc8\x99i un stand de prezentare \xc8\x99i comercializare articole astronomice, de la telescoape performante la diverse publica\xc8\x9bii \xe2\x80\x94 atlase, h\xc4\x83r\xc8\x9bi glob ale cerului \xc8\x99.a.m.d. Este de a\xc8\x99teptat ca \xc3\xaen urm\xc4\x83torii 2-3 ani planetariul s\xc4\x83 fie dotat cu un nou proiector stelar, care \xc3\xael va men\xc8\x9bine pe harta astronomic\xc4\x83 a Rom\xc3\xa2niei ca cel mai important planetariu din Transilvania.\n_START_SECTION_\nProiectorul Karl Zeiss ZK-1\n_START_PARAGRAPH_\nProiectorul stelar poart\xc4\x83 de fapt numele de planetariu. Reprezenta\xc8\x9bia la Planetariu include o simulare a unui cer str\xc4\x83lucitor cu peste 5000 de stele ce pot fi proiectate \xc3\xaen interiorul cupolei, printr-un sistem optico-mecanic constituit din 31 de elemente, fiecare proiect\xc3\xa2nd c\xc3\xa2te o parte a cerului._NEWLINE_Distribuirea stelelor pe cerul artificial precum \xc8\x99i str\xc4\x83lucirea lor individual\xc4\x83, permite o impresie vizual\xc4\x83 a unui cer instelat, altfel vizibil cu ochiul liber numai \xc3\xaen condi\xc8\x9bii ideale. Proiectoare speciale sunt utilizate pentru Soare, Lun\xc4\x83 (cu fazele sale), planete, Calea Lactee \xc8\x99i alte corpuri cere\xc8\x99ti \xc3\xaen pozi\xc8\x9bia lor exact\xc4\x83. Prin rotirea proiectorului este posibil\xc4\x83 simularea mi\xc8\x99c\xc4\x83rii aparente, zilnice, a cerului \xc8\x99i pozi\xc8\x9bionarea sa corect\xc4\x83 \xc3\xaen orice moment al nop\xc8\x9bii sau a anului. Proiectorul ofer\xc4\x83 de asemenea posibilitatea prezent\xc4\x83rii cerului de la variate latitudini, \xc3\xaentre Ecuator \xc8\x99i Polul Nord. Proiectorul ZKP-1 dateaz\xc4\x83 din 1969.'